ฮิวแมนไรท์วอน ปล่อยพิชัย-เก่ง
บิ๊กตู่สั่งเฉียบคนไม่เกี่ยว ไม่มีสิทธิ์วิจารณ์ร่างรธน.,บิ๊กตู่ ยันมีแผนล่วงหน้าหมด แล้ว ทั้งยกร่างรัฐธรรมนูญ-ปฏิรูปประเทศ สั่งหาคนร่วม กรธ.-สภาขับเคลื่อน ย้ำนักการเมืองสนใจเสนอชื่อมา แต่สั่งเฉียบคนไม่เกี่ยวข้องไม่มีสิทธิ์วิจารณ์ ร่ายยาวอนาคตประเทศต้องไม่มีคนมายึดอำนาจอีกแล้ว ถามตอกหน้านักการเมืองถ้าใช้รธน.เดิม บรรยากาศเดิมๆ จะจบไหม ชี้อยู่ในช่วงเปลี่ยนผ่านสู่ ปชต.เข้มแข็ง วางกติกาบางอย่างปิดเกมวิวาทการเมือง วิษณุ แย้มไม่ทำประชามติยืดเยื้อ ลากยาวอำนาจ ถ้าไม่ผ่านเล็งหยิบฉบับเก่าปรับปรุง นายกฯเผยคุมตัว การุณ 7 วัน ก่อนส่ง ตร.พิจารณาตั้งข้อหา ฉุน พิชัย วิจารณ์ไม่เลิก 7 ครั้งไม่หยุด ตอกกลับไม่ต้องมาสอนในสิ่งที่ตัวเองทำไม่ได้ บิ๊กป้อม สำทับไม่ใช่เวลามาชี้หน้าให้ร้ายกัน ขู่ใครพูดอีกก็เชิญอีกทุกคน ด้านฮิวแมนไรท์ วอทช์ จี้เปิดเผยที่ควบคุมและปล่อยตัว เมีย เก่ง เผยลูกๆร้อนใจห่วงพ่อ,กระบวนการร่างรัฐธรรมนูญต้องตั้งต้นใหม่อีกครั้ง หลังจากสภาปฏิรูปแห่งชาติคว่ำร่างทิ้งไป ต้องยกร่างกันใหม่ โดยคณะกรรมการร่างรัฐธรรมนูญ (กรธ.) ที่กำลังจะตั้งขึ้น ท่ามกลางการจับตา ของฝ่ายการเมือง ซึ่ง พล.อ.ประยุทธ์ จันทร์โอชา นายกฯและหัวหน้า คสช. ระบุพร้อมเปิดรับทุกฝ่าย ให้มาเป็น กรธ.รวมทั้งสภาขับเคลื่อนการปฏิรูปประเทศ แม้กระทั่งฝ่ายการเมืองที่ไม่ชอบรัฐบาลนั้น ล่าสุดมีการตั้งเงื่อนไขว่าถ้าใครไม่ร่วมมือก็ห้ามวิจารณ์,เมื่อเวลา 11.00 น. วันที่ 11 ก.ย. ที่ทำเนียบรัฐบาล พล.อ.ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ (คสช.) กล่าวถึงความคืบหน้าการตั้งคณะกรรมการร่างรัฐธรรมนูญ (กรธ.) เพื่อยกร่างรัฐธรรมนูญฉบับใหม่ รวมทั้งสภาขับเคลื่อนการปฏิรูปประเทศว่า คิดไว้แล้วทั้งวันนี้ วันหน้า ติดปัญหาตรงไหนก็แก้ แผนอยู่ในหัว และจะหารือกับคณะทำงาน ที่ปรึกษา และ คสช.ว่าเห็นด้วยหรือไม่ ถ้าเห็นด้วยก็ไปขับเคลื่อนตนก็จะตัดสินใจ อีกวันสองวันนี้จะมอบนโยบายว่าจะทำกันอย่างไร ให้ไปหาคนกันมา แล้วมาตัดสินกันว่าควรจะอย่างไร ตนจะไปรู้จักคนตั้งสองร้อยคนได้อย่างไร สำหรับฝ่ายการเมืองที่จะเข้ามามีส่วนร่วมนั้น ก็คอยดูแล้วกันจะมาหรือเปล่า ถ้าจะมาเอาชื่อเสนอมาแล้วจะพิจารณา สื่อไปถามมา แต่ถ้าไปถามแล้วบอกว่าไม่เกี่ยวข้องก็ไม่มีสิทธิ์วิจารณ์ ตนไม่พูดถึงนักการเมืองที่ต่อต้าน ขอพูดถึงนักการเมืองดีๆ และประชาชนทั้งหมดที่เป็นผู้มีส่วนได้ส่วนเสียเข้าใจหรือยังว่าเกิดอะไรขึ้นก่อนวันที่ 22 พ.ค.2557 อธิบายอย่างนี้สังคมจะรับรู้ ต่างประเทศจะเข้าใจ,ต่างประเทศเขาไม่เหมือนเรา พอมีปัญหาก็ลาออก เลือกตั้งไม่มีการต่อต้าน เสร็จแล้วก็จบ แต่ของเรามันจบไหม พอเข้ามาแล้วทำความผิดต้องวิเคราะห์ตัวเองว่าควรจะอยู่ต่อหรือไม่ ถ้าไม่อยู่จะต้องทำอย่างไร เลือกตั้งฝ่ายค้านกับฝ่ายรัฐบาลก็มาแข่งกันใหม่เพื่อเข้ามาและใครเข้ามาก็ยอมรับกันก็จบ ถ้าผมทิ้งไปตั้งแต่วันนี้เลยทุกอย่างยังคงอยู่ในสถานการณ์ใช้รัฐธรรมนูญเหมือนเดิม มันจะจบไหม มันควรจะต้องมีระยะเปลี่ยนผ่านหรือไม่ ในระหว่างนี้มันต้องมีกติกาอะไรขึ้นมาสักอย่าง เพื่อให้เกิดความไว้เนื้อเชื่อใจระหว่างกัน ต้องสร้างความเชื่อใจกับประชาชนให้ได้ว่าจะไม่เกิดอย่างนั้นขึ้นอีก คนอย่างผมจะต้องไม่มีอีกแล้วเข้าใจหรือยัง วันนี้ต้องถามว่าทุกคนมีจิตปรารถนาในการปรองดอง ขับเคลื่อนประเทศพร้อมกันหรือยัง ถ้าเป็นอย่างนั้นคุณจะทำอะไรก็ได้ ไม่ต้องเขียนในรัฐธรรมนูญก็ได้ วันนี้ต้องคิดว่าเราควรจะต้องมีรัฐธรรมนูญอย่างไร ไม่ให้เถียงกัน ไปตีกันอยู่เหมือนเดิม แต่ถ้าบอกว่าต้องมีรัฐธรรมนูญแบบประชาธิปไตยมันก็กลับไปแบบเก่า นายกฯกล่าว,พล.อ.ประยุทธ์กล่าวว่า วันนี้ขอร้องว่าอย่ามาต่อต้านหรืออะไรกับตนมากนัก เพราะทำทุกอย่างก็เพื่อพวกท่านทั้งสิ้น ตนไม่เคยฝืนกระบวนการประชาธิปไตยในอนาคตเลย กำลังเตรียมทำให้ประชาธิปไตยเข้มแข็งให้ประชาชนมีการเรียนรู้ในช่วงเวลาที่เปลี่ยนผ่าน ถ้าไม่ทำเช่นนี้มันก็จะกลับไปแบบเดิมจนล่มสลายไปด้วยตัวของมันเอง ตนไม่ได้บอกว่าทำทุกอย่างดีเลิศประเสริฐศรี แต่เข้ามาทำหน้าที่ในช่วงเวลาที่มันล่มอยู่แล้ว มันเดินหน้าไม่ได้ ถ้ามันเดินได้ก็เลือกตั้งกันไป ตนก็ไม่ต้องมายืนตรงนี้ ไม่ใช่เอาแต่พูดมาตนไม่ได้มาจากประชาธิปไตย แล้วที่มันติดกับใครกันที่ทำ แล้วมันจะอะไรกันนักหนา ขอร้องเถอะ นักการเมือง พรรคการเมืองเยอะแยะที่ดีๆ แต่คนไม่ดีบางพรรคมันก็มีอยู่ อนาคตประชาชนก็ต้องดู,พล.อ.ประยุทธ์ยังกล่าวถึงแนวคิดการตั้งกระทรวงความมั่นคงว่า ยังเป็นเพียงแนวความคิดของฝ่ายความมั่นคง เรื่องยังไม่มาถึงตน โดยอาจจะมีสำนักงานตำรวจแห่งชาติ (สตช.) รวมอยู่ด้วย เรามองในเรื่องของการปรับโครงสร้าง จะให้เหมือนต่างประเทศเลยไม่ได้ ต้องมีการพัฒนาทั้งในส่วนของเจ้าหน้าที่และการบังคับใช้กฎหมาย นโยบายที่จะต้องขับเคลื่อนไปให้ได้ ทำอย่างไรให้ผู้ปฏิบัติทำงานอย่างมีประสิทธิภาพ มีความพอเพียง รวมถึงประชาชนเองก็ต้องร่วมรับกฎหมายจะแก้โครงสร้างอย่างใดอย่างหนึ่งไม่ได้ ต้องทำทั้งหมด ตำรวจอยากมาอยู่กับทหารได้หรือไม่ สำนักข่าวกรองจะมารวมอยู่ด้วยหรือไม่ ค่อยว่ากันตอนปฏิรูป,ค่ำวันเดียวกัน เวลา 20.15 น. พล.อ.ประยุทธ์กล่าวผ่านรายการ คืนความสุขให้คนในชาติ ว่า เรื่องร่างรัฐธรรมนูญที่ไม่ผ่านความเห็นชอบของสภาปฏิรูปแห่งชาติ (สปช.) อยากให้ทุกคนมองในหลายมุม ช่วยคิดแล้วกันว่าจะทำอย่างไรให้ประเทศชาติ และประชาชนได้ประโยชน์มีความสงบสุข สันติ ปลอดภัย ไม่ถูกนำกลับเข้าไปสู่ความขัดแย้ง ปฏิรูปประเทศขับเคลื่อนต่อไปให้ได้โดยรัฐบาลที่เราไว้วางใจมาจากการเลือกตั้งในครั้งต่อไป อย่าไปมองในเรื่องของประชาธิปไตยอย่างเดียว อย่าไปมองเรื่องการสืบทอดอำนาจของตน ไม่ต้องกลัวตนพร้อมที่จะสละทุกสิ่งทุกอย่าง วันนี้เป็นโอกาสเดียวของประชาชนที่จะทำให้ประเทศชาติเดินหน้าไปได้ด้วยดีในอนาคต ดังนั้นถ้าเป็นกังวลในเรื่องเหล่านี้ต้องมาร่วมมือในการศึกษา ทำความเข้าใจในเรื่องการร่างรัฐธรรมนูญตั้งแต่ต้น ขอเชิญชวนว่าจะทำอย่างไร พรรคการเมือง นักการเมืองไม่ว่าจะพรรคใดก็ตาม อยากให้เข้ามามีส่วน อย่างน้อยในเรื่องของการปฏิรูปในสภาขับเคลื่อนการปฏิรูปประเทศที่เรากำลังจะตั้งขึ้นมาใหม่ แต่ถ้าไม่เข้ามาแล้วพูดจาเสียหายก็รับไม่ค่อยได้,พล.อ.ประยุทธ์กล่าวว่า วันนี้ตนไม่ทำเลยในการใช้อำนาจเพื่อตนเองเพื่อให้รัฐบาลอยู่ได้ไม่มี ใช้แต่เพียงว่าความตั้งใจเจตนารมณ์อันบริสุทธิ์ ในการที่จะทำให้พี่น้องประชาชนเข้าใจ และอดทนรอเวลาที่จะดีขึ้นๆ อย่างยั่งยืน วันนี้เราติดกับดักตัวเองมากมายหลายอย่าง ใครก็ตามที่ถูกกล่าวหาว่ามีความผิดก็เข้ามาสู่กระบวนการยุติธรรม ศาลต่างๆก็ดูอยู่แล้ว ถ้าร่วมมือต่างๆก็มีความเมตตากัน แต่ถ้าสู้กันแบบมวยวัดไปเรื่อยๆก็ยิ่งหนักเข้าไปเรื่อยทุกวัน อย่าไปร่วมมือกับคนใช้ความรุนแรง รักคนแต่อย่ารักในทางที่ผิด จะชื่นชมอย่าไปทำให้คนอื่นเดือดร้อน แล้วก็เตรียมการในการที่จะเลือกตั้งครั้งหน้าให้ดีแล้ว วันนี้ใครจะผิดจะถูกอยู่ที่พยานบุคคล วัตถุพยานไม่ว่าจะเป็นรัฐบาลฝ่ายค้าน ข้าราชการ ประชาชนต่อไปนี้ต้องคำนึงถึงการมีส่วนร่วมของตนเองว่าที่ผ่านมานั้นเรามีส่วนร่วมอยู่ตรงไหนแล้วควรจะไปช่วยกันขจัดความขัดแย้ง ถ้าเราทะเลาะกันเป็นเครื่องมือของแต่ละฝ่ายๆก็เดือดร้อนอยู่แบบนี้ ไม่มีใครแก้ให้ได้ต้องแก้ด้วยคนทั้ง 70 ล้านคนแก้เอง ตนเพียง 1 ใน 70 ล้านเท่านั้น,พล.อ.ประยุทธ์กล่าวว่า คนที่หลบหนีอยู่ต่างประเทศ ใช้ช่องทางการติดต่อสื่อสารทางโซเชียลมีเดีย การสัมภาษณ์ทางคลิปต่างๆ และป้ายความผิดต่างๆให้ข้าราชการ ให้รัฐบาลปัจจุบัน คิดว่าน่าจะพอ ได้แล้ว ในเมื่อเราทุกคนบอกว่าเรารักชาติ รักแผ่นดินต้องกรุณาพิจารณาด้วยว่าบุคคลที่เกี่ยวข้องเหล่านี้ สนับสนุนการหมิ่นสถาบัน สนับสนุนการใช้ความรุนแรงควรจะเข้ามาบริหารราชการแผ่นดินต่อไปอีกหรือไม่ ในอนาคตทุกคนต้องช่วยกันคิด การใช้อำนาจตามมาตรา 44 นั้น จะใช้ในทางสร้างสรรค์เพื่อปฏิรูป ขับเคลื่อนประเทศ แก้ปัญหาที่ซับซ้อนให้ได้ภายในเวลาจำกัด บางปัญหานั้นก็ไม่อยากให้เอาไปกล่าวอ้างถึงสถาบันอีก ตนก็จำเป็นต้องใช้ ถึงตนจะใช้ไปแล้วก็ยังไม่หยุดยั้ง ยังคงสนับสนุนให้มีบุคคลต่างๆในต่างประเทศใช้การให้ข่าวบิดเบือนทำร้ายสถาบันอยู่ตลอดเวลา พูดวันนี้หลายเรื่องอาจจะมองแล้วเข้าใจยาก แต่ถ้าฟังสื่อ สื่อจะเสนอทั้งสองข้างได้เสมอกันก็ไม่เข้าใจอยู่ดีโซเชียลมีเดียก็ทับเข้ามาอีก ประชาชนก็สับสน ดังนั้น ต้องจับประเด็นว่าตนทำอะไร เขาทำอะไร โซเชียลมีเดีย ใครทำอะไร,เมื่อเวลา 13.00 น. ที่ทำเนียบรัฐบาล นายวิษณุ เครืองาม รองนายกรัฐมนตรี ให้สัมภาษณ์ถึงการทำประชามติว่า ความจริงในรัฐธรรมนูญชั่วคราว ฉบับแก้ไขเพิ่มเติมถือว่าชัดเจนแล้ว ให้ยึดเสียงข้างมากของผู้ออกมาใช้สิทธิ์ คงไม่ต้องแก้ไขอะไร แต่ถ้ามีประเด็นอื่นจำเป็นต้องแก้ ก็จะแก้ผสมไปด้วยเพื่อให้เกิดความชัดเจน หลังจากวิพากษ์วิจารณ์กัน และถ้าต้องแก้คือคำถามที่ใครๆชอบถามว่า หากทำประชามติร่างรัฐธรรมนูญฉบับที่ 2 ไม่ผ่านจะทำอย่างไร เพราะไม่ควรมีการทำประชามติครั้งที่ 3 อีก เพราะถ้าทำอีกจะมีคำถามตามมาว่า ใจคอจะเสียเงิน 3 พันล้านบาทไปเรื่อยๆหรืออย่างไร ประเทศเราไม่ได้รวยขนาดนั้น เมื่อถามว่า ถ้าประชามติไม่ผ่านเป็นไปได้หรือไม่ ให้หยิบรัฐธรรมนูญฉบับใดฉบับหนึ่งมาเป็นตัวตั้ง นายวิษณุตอบว่า เป็นไปได้ จะได้ว่าเสร็จเลยทีเดียว เพราะเมื่อไม่มีการทำประชามติอีก ก็ต้องมีมาตรฐานอะไรสักอย่างออกมา เพื่อตอบประชาชนได้ว่าทำไมไม่ทำประชามติ ส่วนจะหยิบมากี่ฉบับนั้น เวลานี้ยังตอบไม่ได้,เมื่อถามว่าร่างรัฐธรรมนูญฉบับแรก กำหนดห้ามคณะกรรมาธิการ (กมธ.) ยกร่างรัฐธรรมนูญ ดำรงตำแหน่งทางการเมืองเป็นเวลา 2 ปี ในส่วนของคณะกรรมการร่างรัฐธรรมนูญ (กรธ.) ต้องกำหนดห้ามเช่นเดียวกันหรือไม่ นายวิษณุตอบว่า ต้องใช้คุณสมบัติเดียวกัน ตามที่รัฐธรรมนูญชั่วคราวกำหนดให้เขียนไว้ในรัฐธรรมนูญฉบับใหม่ว่าห้ามคนร่างดำรงตำแหน่งทางการเมือง 2 ปี จึงกลายเป็นภาระของคนที่ร่างรัฐธรรมนูญต้องเขียนไว้ในรัฐธรรมนูญฉบับถาวร และฉบับที่ กมธ.ยกร่างฯได้ร่างขึ้นก็ได้เขียนกำหนดไว้ แต่เมื่อร่างไม่ผ่านผู้ที่เป็น กมธ.ยกร่างฯก็ถือว่าไม่ถูกห้าม เพราะร่างรัฐธรรมนูญไม่ผ่าน,นายทวีศักดิ์ สูทกวาทิน สมาชิกสภานิติบัญญัติแห่งชาติ (สนช.) และประธานสภาคณาจารย์ สถาบันบัณฑิตพัฒนบริหารศาสตร์ (นิด้า) กล่าวถึงกระแสข่าวจะมีสัดส่วนนักวิชาการจากนิด้าร่วมเป็นคณะกรรมการร่างรัฐธรรมนูญ (กรธ.) ว่า ไม่น่าจะใช่ เนื่องจากอำนาจการแต่งตั้ง กรธ.ทั้ง 21 คน เป็นอำนาจนายกรัฐมนตรีโดยตรง สถาบันการศึกษาไม่น่าจะมีสัดส่วนร่วมด้วย แต่ถ้ามีนักวิชาการจากนิด้าก็ไม่ใช่เรื่องแปลก ส่วนตัวเห็นด้วยที่จะให้มีสมาชิก สนช. 2 คน ร่วมเป็น กรธ. เนื่องจาก สนช.มีอำนาจทางนิติบัญญัติ ต้องร่าง พ.ร.บ.ประกอบรัฐธรรมนูญ และกฎหมายลูก ภายหลังจากร่างรัฐธรรมนูญ จึงจำเป็นต้องมี สนช.มาเป็นส่วนหนึ่งของ กรธ. เพื่อคอยประสานการทำงาน ส่วนตัวเห็นว่า สนช.ที่มีคุณสมบัติเป็น กรธ.ได้อาทิ นายสุรชัย เลี้ยงบุญเลิศชัย รองประธาน สนช.คนที่หนึ่ง นายกล้านรงค์ จันทิก ที่มีความเหมาะสม เนื่องจากมีความรู้และประสบการณ์ ทั้งสองคนยังเป็นประธานและรองประธานคณะกรรมาธิการสามัญพิจารณาศึกษาเสนอแนะและรวบรวมความเห็นเพื่อประกอบการพิจารณาจัดทำร่างรัฐธรรมนูญของ สนช.จึงมีข้อมูลการร่างรัฐธรรมนูญที่ผ่านมา ส่วนตนในฐานะรองประธาน กมธ.อีกคนในชุดดังกล่าวก็พร้อมทำหน้าที่เช่นกัน หากได้รับเลือก,นายลิขิต ธีรเวคิน นักวิชาการด้านรัฐศาสตร์ กล่าวถึงกรณีที่มีกระแสข่าวว่า คสช.วางตัวเป็นคณะกรรมการร่างรัฐธรรมนูญ (กรธ.) ว่า ไม่ทราบเรื่องและยังไม่มีการทาบทามใดๆจาก คสช. ที่ผ่านมามีแต่สื่อเขียนข่าวกันไปโดยที่ตนไม่รู้เรื่อง หากมีการทาบทามจากผู้ใหญ่ก็ต้องคุยกันอีกที แต่ตอนนี้ยังไม่มีสัญญาณอะไร ส่วนคุณสมบัติของผู้ที่จะเข้ามาเป็น กรธ. ตนไม่ขอพูดถึงเพราะเกรงว่าจะเป็นการพรีเซนต์ตัวเองจึงไม่ขอวิจารณ์ใดๆ,เมื่อเวลา 10.10 น. ที่พรรคประชาธิปัตย์ นายอภิสิทธิ์ เวชชาชีวะ หัวหน้าพรรคประชาธิปัตย์ กล่าวถึงกรณีการร่างรัฐธรรมนูญของกรรมการร่างรัฐธรรมนูญ (กรธ.) 21 คนว่า หน้าที่ของ กรธ.จะต้องร่างรัฐธรรมนูญให้เป็นไปตามความคาดหวังของประชาชน คือนำประเทศไปสู่การปฏิรูปโดยไม่ทิ้งหลักประชาธิปไตย โดยดึงสิ่งที่ดีๆที่อยู่ในร่างรัฐธรรมนูญฉบับที่ สปช.ไม่เห็นชอบ ไม่ต้องเริ่มจากศูนย์ จะได้ไม่ต้องเสียเวลาเริ่มเขียนใหม่ แก้ไขจุดที่เป็นปัญหา ส่วนคุณสมบัติของผู้ที่จะมาเป็น กรธ. ควรเป็นผู้ที่มีความเชี่ยวชาญด้านกฎหมาย เข้าใจปัญหาและมีใจที่จะปฏิรูป พร้อมรับฟังความคิดเห็นสามารถทำให้เกิดรัฐธรรมนูญที่ทุกฝ่ายยอมรับได้ ต้องลดวาทกรรม เรื่องนักการเมืองกับเผด็จการ,นายอภิสิทธิ์กล่าวอีกว่า ส่วนการปฏิรูปจะเกิดขึ้นได้ ถ้าเขียนหลักการเป็นรูปธรรม อยู่ในรัฐธรรมนูญ รัฐธรรมนูญต้องไปผ่านประชามติ ก็จะเป็นวิธีการหนึ่งที่สร้างหลักประกันได้ ในส่วนของสภาขับเคลื่อนการปฏิรูปประเทศนั้น ไม่จำเป็นต้องมี เพราะถ้ามีเนื้อหาสาระอยู่ในตัวร่าง ประชาชนเห็นชอบผ่านการทำประชามติรัฐบาลชุดต่อไปถ้าไม่ทำก็ถือว่าฝ่าฝืนรัฐธรรมนูญ เมื่อถามถึงอำนาจพิเศษของ คปป.นายอภิสิทธิ์ตอบว่า ปัญหาของ คปป.คือไม่ระบุถึงรายละเอียดเลย เป็นการให้อำนาจลอยๆ จึงเกิดปัญหาขึ้น,สำหรับกรณีที่ คสช.เชิญนักการเมืองเข้าค่ายทหารเพื่อปรับทัศนคตินั้น เมื่อเวลา 11.00 น. ที่ทำเนียบรัฐบาล พล.อ.ประยุทธ์ จันทร์โอชา นายกฯและหัวหน้า คสช. กล่าวถึงกรณีนำตัวนายการุณ โหสกุล อดีต ส.ส.กทม.พรรคเพื่อไทย เข้าค่ายทหารเพื่อปรับทัศนคติว่า ก็เขาพูดอะไรออกมาหรือเปล่ามันจบแล้ว เมื่อถามว่า แสดงว่าหากมีการวิพากษ์วิจารณ์รัฐบาลในทางตรงกันข้ามจะถูกเรียกตัวไปใช่หรือไม่ พล.อ.ประยุทธ์ตอบว่า ต้องดูว่าวิพากษ์เชิงไหนสร้างสรรค์หรือเปล่า ถ้าสร้างสรรค์ผมรับอยู่แล้ว แต่ถ้าไม่สร้างสรรค์ตนก็ไม่ค่อยรับ มีแนวโน้มที่จะสร้างความเข้าใจผิดหรือเปล่า เรื่องนี้มันมีกฎหมายอยู่หรือไม่ กฎหมายปกติเองก็มีในเรื่องที่นำไปสู่สถานการณ์ความไม่สงบเรียบร้อย ทำไมจะต้องให้เตือนบ่อยครั้ง รัฐบาลไม่ได้อยากใช้กฎหมายกับคนที่อยู่ตรงข้าม แต่ใช้กฎหมายกับคนที่ทำความผิดไม่ว่าจะใครทั้งนั้น นายการุณจะถูกควบคุมตัวตามที่กฎหมายกำหนดเบื้องต้นเริ่มแรก 7 วัน หลังจากนั้นตำรวจจะเป็นผู้ พิจารณาข้อกล่าวหาทำให้เกิดความไม่สงบในบ้านเมืองตามกฎหมายปกติ เนื่องจากพิจารณาแล้วคำพูดคำจาของนายการุณนั้นผิด,ต่อข้อถามถึงกรณีของนายพิชัย นริพทะพันธุ์ อดีต รมว.พลังงาน คณะทำงานด้านเศรษฐกิจพรรคเพื่อไทย พล.อ.ประยุทธ์ตอบว่า ก็ให้อภัยมา 6-7 ครั้งแล้ว ครั้งที่ 7 นี้อาจจะไม่ให้ก็ได้ ขณะนี้กำลังพิจารณากันอยู่ถ้าพูดกันไม่รู้เรื่องคราวหน้าต้อง ดำเนินคดี เพราะมันผิดกฎหมายอยู่แล้ว เมื่อถามว่า กรณีที่มีการวิจารณ์ซ้ำซากจะตั้งข้อหาเพื่อดำเนินคดีใช่หรือไม่ พล.อ.ประยุทธ์ตอบว่า ไม่ใช่ตั้งข้อกล่าวหา มีข้อหาอยู่แล้ว แต่ให้อภัยด้วยความเมตตา,ไปอ่านสามก๊กดู เขาให้อภัยกันมา 7 ครั้งแล้ว ครั้งที่ 7 เขาก็ยอมปฏิบัติตาม ไม่เช่นนั้นเบ้งเฮ็กก็ถูกตัดคอไปแล้ว ทุกคนที่ออกมาพูดให้เกิดความแตกแยกให้ร้ายรัฐบาลในสิ่งที่รัฐบาลไม่ได้ทำให้คนอื่นเดือดร้อน เราต้องการพัฒนาประเทศ อย่ามาติติงในสิ่งที่ตัวเองก็ไม่ได้ทำมา แล้วมาสอนผม ถ้าทำแล้วไม่ได้ผลอย่ามาสอน อย่ามาแนะนำ กลับไปดูบ้างที่ทำกันมาเป็นอย่างไร และผมต้องเข้ามาแก้ แล้วสื่อจะปล่อยให้คนเหล่านี้มาพูดติติงผมอย่างนั้นหรือ แล้วสังคม ประชาชนฟังตามแล้วก็เชื่อเข้าสักวัน ทั้งๆที่ปัญหาเศรษฐกิจวันนี้มันเกิดจากอดีตแล้วไม่ได้รับการดูแล อย่าลืมว่าวันนี้วิธีการทำและจุดมุ่งหมายเป็นคนละเรื่อง,เมื่อเวลา 11.00 น. ที่ท่าอากาศยานทหาร 2 กองบิน 6 ดอนเมือง พล.อ.ประวิตร วงษ์สุวรรณ รองนายกรัฐมนตรีฝ่ายความมั่นคงและ รมว.กลาโหม กล่าวถึงกรณีที่ คสช.เชิญนายการุณ โหสกุล อดีต ส.ส.พรรคเพื่อไทย และนายพิชัย นริพทะพันธุ์ อดีต รมว. พลังงานและแกนนำพรรคเพื่อไทย เข้าค่ายทหารเพื่อปรับทัศนคติว่า ต้องเรียกบุคคลที่ยังพูดแสดงความ คิดเห็นต่างๆทั้งหมด เพราะขณะนี้รัฐบาลกำลังทำงานอยู่ ขอให้หยุดพูดในช่วงนี้ก่อน เพราะเป็นระยะ ช่วงเปลี่ยนผ่าน สิ่งใดที่เป็นการพูดให้ร้าย พล.อ.ประยุทธ์ จันทร์โอชา นายกรัฐมนตรีและหัวหน้าคสช. รวมถึงรัฐบาล ครม.และ คสช.นั้นยังไม่ใช่เวลา เราต้องการให้ทุกอย่างดำเนินการตามรัฐธรรมนูญ (ฉบับชั่วคราว) ดังนั้นผิดต้องว่ากันไป ต้องเรียกมาชี้แจงเพื่อปรับความเข้าใจ ถ้าเข้าใจเร็วก็กลับเร็วหากเข้าใจช้าก็กลับช้าเพราะต้องอธิบายกันให้เข้าใจ,เมื่อถามว่า มีแนวโน้มที่จะเชิญใครอีกบ้าง พล.อ.ประวิตรตอบว่า ใครพูดผิด พูดให้ร้ายในสิ่งที่ไม่เป็นความจริงก็เชิญมาหมด ตอนนี้จะมาพูด เปรียบเทียบกันไม่ได้ เวลานี้คือเวลาทำงานของรัฐบาลและ คสช.ขอให้เข้าใจตามนี้ เมื่อถามว่า จะมีการเปิดเผยชีวิตของ นักการเมืองที่อยู่ในค่ายทหารหรือไม่ พล.อ.ประวิตรตอบว่า รับรองว่าเจ้าหน้าที่ดูแลอย่างดี ไม่ได้ทำอะไร เพียงแค่ปรับสมองอย่างเดียว ด้วยการพูดคุยกัน เรื่องการเปิดเผยที่อยู่ในค่ายทหารนั้นตนคิดว่าไม่จำเป็น เพราะเหมือนกับอยู่บ้าน เพียงแต่เชิญมาพูดคุยไม่ได้นำตัวไปทารุณ ที่ผ่านมาก็ทำมาเยอะแยะ แล้วมากังวลอะไรตอนนี้ หนึ่งปีที่ผ่านมาก็ดำเนินการมาแล้ว เรื่องนี้ตนไม่ได้พูดถึงคนเห็นต่าง เอามาเปรียบเทียบกันไม่ได้ เพราะกรณีที่เกิดขึ้นเป็นการให้ร้าย ต้องเข้าใจ,วันเดียวกัน สำนักข่าวต่างประเทศรายงานถึงกลุ่มเรียกร้องสิทธิมนุษยชน ฮิวแมน ไรท์ วอทช์ ซึ่งออกแถลงการณ์ต่อกรณีการจับกุมนายพิชัย นริพทะพันธุ์ อดีต รมว.พลังงาน หลังวิจารณ์ต่อต้านรัฐบาลคสช. ว่า รัฐบาลไทยควรเปิดเผยให้รู้ว่าขณะนี้นายพิชัยอยู่ที่ไหน ทั้งนี้ นายแบรด อดัมส์ ผู้อำนวยการฮิวแมน ไรท์ วอทช์ ประจำเอเชีย ยังประณามซ้ำว่า รัฐบาลไทยยังคงใช้อำนาจเข้าจับกุมและควบคุมตัวในเชิงลับเพื่อขู่บังคับและให้ประชาชนซึ่งวิจารณ์กองทัพไทยอย่างสันติปิดปากเงียบ และขณะที่รัฐบาลคุมเข้มกับการใช้อำนาจเชิงเผด็จการ ทำให้บรรยากาศความกลัวของไทยยิ่งรุนแรงขึ้น และคำมั่นสัญญาของรัฐบาลไทยที่จะเคารพสิทธิมนุษยชนถูกพิสูจน์แล้วว่าไม่มีความหมาย นายกฯควรสั่งให้ยุติการใช้อำนาจจับกุมและควบคุมตัว และปล่อยตัวทุกคนที่ถูกคุมตัวไป,นายวรชัย เหมะ อดีต ส.ส.สมุทรปราการ พรรคเพื่อไทย กล่าวว่า การร่างรัฐธรรมนูญฉบับใหม่ส่งผล ให้ต้องยืดโรดแม็ปของ พล.อ.ประยุทธ์ จันทร์โอชา นายกฯและหัวหน้า คสช.ออกไปเกือบ 2 ปี ทำให้นานาชาติ รวมทั้งคนที่รักประชาธิปไตย วิจารณ์กันว่า พล.อ.ประยุทธ์ควรแสดงความรับผิดชอบเพราะเป็นคนที่ตั้ง สปช.ขึ้นมาเอง เลยต้องการเบรกคนที่ออกมาแสดงความเห็น โดยเฉพาะนักการเมือง มีการควบคุมนายพิชัย นริพทะพันธุ์ อดีต รมว.พลังงาน และนายการุณ โหสกุล อดีต ส.ส.กทม.พรรคเพื่อไทย แต่อยากให้ พล.อ.ประยุทธ์ใจเย็นและใจกว้างหน่อย เปิดใจยอมรับฟังความคิดเห็น โดยเฉพาะนักการเมืองที่เสนอแนะผ่านเสียงสะท้อนจากประชาชนมา รัฐบาลควรมีกระจกเพื่อสะท้อนให้เห็นว่าอะไรควรหรือไม่ควร สิ่งที่พูดแค่ต้องการเตือน ไม่ใช่โจมตีรัฐบาล ควรเปิดโอกาสให้ทุกฝ่ายสามารถวิพากษ์วิจารณ์ได้ด้วย ไม่ใช่พอไม่ถูกใจใครก็เรียกเข้าค่ายทหารหรือดำเนินคดีทางกฎหมาย,นางพิมพ์ชนา โหสกุล ภรรยานายการุณ โหสกุล อดีต ส.ส.ดอนเมือง พรรคเพื่อไทย กล่าวว่า หลังจากนายการุณถูกควบคุมตัวเป็นวันที่ 2 ยังไม่ ทราบว่าได้นำตัวนายการุณไปไว้ที่ใด โดยเมื่อวันที่ 10 ก.ย. นายการุณได้เดินทางไปเข้าพบทหารที่กองทัพภาคที่ 1 ด้วยตัวเอง ไม่ได้ถูกควบคุมตัวไป จากนั้นก็โทรศัพท์มาหาครั้งแรก บอกให้เก็บเสื้อผ้าสำหรับ 7 วันให้ไปฝากไว้ที่กองทัพภาคที่ 1 โดยสามีระบุว่าคุยกันไม่เข้าใจ ทหารเลยขอให้อยู่ต่อก็จำเป็นต้องอยู่ก่อนที่จะบอกให้ทางบ้านนำเสื้อผ้าไปให้ ทั้งนี้รู้สึกสับสนมากเพราะที่ผ่านมานายการุณก็ไม่ได้ไปท้าทายอะไร คสช.และไม่ได้ทำอะไรผิด อยากเรียกร้องไปยัง คสช.ว่าต้องการทราบที่อยู่ที่ชัดเจนของสามีและอยากเข้าไปเยี่ยมซึ่งหากไม่มีอะไรร้ายแรงก็ควรที่จะให้ทราบว่าเป็นอย่างไร ตอนนี้ไม่รู้ชะตากรรมเลย ซึ่งลูกๆก็เป็นห่วงคุณพ่อ คนที่เรียนอยู่เมืองนอกก็ติดต่อมาอยากทราบว่าพ่อเป็นอย่างไรบ้าง,วันเดียวกัน เว็บไซต์ราชกิจจานุเบกษา ได้เผยแพร่คำสั่งของหัวหน้า คสช.โดยมี พล.อ.ประยุทธ์ จันทร์โอชา ในฐานะหัวหน้า คสช. ประกาศใช้อำนาจตามมาตรา 44 ของรัฐธรรมนูญชั่วคราว พ.ศ.2557 จัดตั้งศูนย์บัญชาการแก้ไขปัญหาการบินพลเรือน เป็นหน่วยงานเฉพาะกิจขึ้นตรงกับหัวหน้า คสช. โดยมี ผบ.ทอ.เป็นหัวหน้าศูนย์ เพื่อเร่งแก้ไขปัญหากรณีกรมการบินพลเรือน ถูกองค์กรการบินพลเรือนระหว่างประเทศ หรือไอซีเอโอ ตรวจสอบข้อบกพร่องอย่างมีนัยสำคัญต่อความปลอดภัยด้านการบิน และต้องถูกปักธงแดง เพราะเกรงว่าหากไม่มีการแก้ไขอย่างเร่งด่วน อาจส่งผลกระทบของการบินของประเทศไทย,พล.อ.ประยุทธ์ จันทร์โอชา นายกรัฐมนตรีและหัวหน้า คสช. กล่าวว่า การจัดตั้งศูนย์บัญชาการแก้ไขปัญหาการบินพลเรือน ที่มี ผบ.ทอ.เป็นผู้บัญชาการศูนย์นั้น ไม่ได้ให้ ผบ.ทอ.มาคุม แต่ให้มาสนับสนุนช่วยเหลือดูแลในสิ่งที่เป็นปัญหา อะไรที่กฎหมายปกติจัดการไม่ได้ต้องใช้อำนาจตรงนี้เข้ามาจัดการทำให้สะดวกขึ้น เพราะที่ผ่านมาติดปัญหาเรื่องข้อกฎหมาย ดังนั้น จึงต้องใช้มาตรา 44 ตั้งองค์กรขึ้นมา โดยทั้งหมดต้องทำตามนโยบายของนายกฯ ของรัฐบาล โดยให้ไปช่วยกระทรวงคมนาคมและการบินพลเรือน,เมื่อเวลา 13.30 น. ที่ทำเนียบรัฐบาล พล.อ.ประยุทธ์ จันทร์โอชา นายกฯและหัวหน้า คสช.เป็นประธานการประชุมคณะกรรมการต่อต้านการทุจริตแห่งชาติ จากนั้น นายประยงค์ ปรียาจิตต์ เลขาธิการคณะกรรมการป้องกันและปราบปรามการทุจริตภาครัฐ (ป.ป.ท.) และเลขานุการศูนย์อำนวยการต่อต้านการทุจริตแห่งชาติ (ศอตช.) แถลงว่า ที่ประชุมเห็นชอบเรื่องจะเสนอคณะรัฐมนตรีพิจารณาเพื่อให้ทุกส่วนราชการถือปฏิบัติใน 3 ประเด็น คือ 1.มติ ศอตช.ให้ศูนย์ปฏิบัติการต่อต้านการทุจริต (ศปท.) เป็นกลไกขับเคลื่อนการแก้ไขปัญหาทุจริตในกระทรวง 2.ศปท.เป็นกลไกกระตุ้นติดตามการดำเนินการทางวินัย 3.ต่อไปนี้ให้ทุกส่วนราชการในกระทรวง ทุกกรม รายงานการดำเนินการทางวินัยที่ค้างอยู่ในปัจจุบันและให้รายงานข้อร้องเรียนใหม่เกี่ยวกับเจ้าหน้าที่ของรัฐทุจริต,นายอุเทน ชาติภิญโญ หัวหน้าพรรคคนไทย กล่าวถึงการยกร่างรัฐธรรมนูญฉบับใหม่ ว่าขอให้มีมาตรการป้องกันคอร์รัปชัน ป้องกันการออกนโยบายประชานิยม และควรเน้นภาคสังคม มีมาตรการทำให้ความเป็นธรรมเกิดขึ้นในสังคม ส่วนกรณีนายกฯห่วงใยเรื่องค่าครองชีพของประชาชน และ รมว.พาณิชย์เด้งรับลูกเข้าไปดูกลไกตลาดให้เป็นธรรมต่อประชาชนและผู้ค้า ขอขอบคุณรัฐบาล คสช. ถือว่ากระทรวงนี้เริ่มมีความกล้าหาญให้ความเป็นธรรมคุ้มครองผู้บริโภคและผู้ค้า ไม่ให้ถูกเอาเปรียบจากรัฐ,นายยรรยง พวงราช อดีต รมช.พาณิชย์ ในรัฐบาล น.ส.ยิ่งลักษณ์ กล่าวว่า ในช่วงปีเศษที่ผ่านมา เศรษฐกิจภาคเกษตรได้รับความเสียหายอย่างรุนแรง เป็นผลให้เศรษฐกิจพื้นบ้านของประเทศ ซึ่งประกอบด้วยประชากรส่วนใหญ่ คือเกินกว่า 20 ล้านคน และมีรายได้ต่ำอยู่แล้วต้องเดือดร้อนมีหนี้สินเพิ่มขึ้น โดยนโยบายที่ผิดพลาดในช่วงที่ผ่านมานี้ เพราะรัฐบาลกลัวผีประชานิยม และเข้าใจผิดว่าถ้าเข้าไปช่วยเกษตรกรด้วยงบประมาณจำนวนมาก จะถูกโจมตีว่าเป็นประชานิยม ขอวิงวอนทีมเศรษฐกิจใหม่ ให้ทบทวนนโยบายที่ได้ทำไปแล้วและหามาตรการที่เป็นรูปธรรมและช่วยเหลือให้ได้ผลต่อเศรษฐกิจอย่างแท้จริง ทั้งมาตรการด้านการตลาด ราคาและด้านการผลิต โดยมาตรการที่จะช่วยเกษตรกรได้อย่างแท้จริงในระยะยาวคือ การทำให้กลไกตลาดเข้มแข็ง,เมื่อเวลา 14.00 น. ที่รัฐสภา มีการประชุมคณะกรรมการสรรหาตุลาการศาลรัฐธรรมนูญ มีนายดิเรก อิงคนินันท์ ประธานศาลฎีกา เป็นประธานประชุม และ นายพรเพชร วิชิตชลชัย ประธาน สนช.และนายชัยสิทธิ ตราชูธรรม ประธานคณะกรรมการตรวจเงินแผ่นดิน (คตง.) ร่วมประชุม เพื่อพิจารณาเลือกตุลาการศาลรัฐธรรมนูญ แทนนายเฉลิมพล เอกอุรุ ที่ครบวาระ โดยมีผู้สมัครเข้ารับการสรรหา 10 คน ปรากฏว่าที่ประชุมลงมติเลือกนายนครินทร์ เมฆไตรรัตน์ รองอธิการบดีมหาวิทยาลัยธรรมศาสตร์ และอดีตคณะกรรมาธิการยกร่างรัฐธรรมนูญ โดยจะนำรายชื่อเสนอต่อที่ประชุมสนช.พิจารณาเห็นชอบต่อไป,นายวิชัย วิวิตเสวี กรรมการป้องกันและปราบปรามการทุจริตแห่งชาติ (ป.ป.ช.) เปิดเผยถึงความคืบหน้าการตั้งคณะอนุกรรมการไต่สวนข้อเท็จจริงกรณีการกล่าวหา น.ส.ยิ่งลักษณ์ ชินวัตร อดีตนายกฯ และ พล.อ.อ.สุกำพล สุวรรณทัต อดีต รมว.กระทรวงกลาโหม ปฏิบัติหน้าที่โดยมิชอบ แทรกแซงการแต่งตั้งโยกย้ายปลัดกระทรวงกลาโหม ปี 2555 โดยเสนอให้ย้าย พล.อ.เสถียร เพิ่มทองอินทร์ ปลัดกระทรวงกลาโหมขณะนั้น ไปช่วยราชการสำนักนายกรัฐมนตรี เพื่อเปิดทางให้ พล.อ.ทนงศักดิ์ อภิรักษ์โยธิน เป็นปลัดกระทรวงกลาโหม โดยไม่ถูกต้องตามข้อบังคับและกฎหมายว่า ขณะนี้คณะอนุกรรมการฯได้แจ้งข้อกล่าวหาต่อ พล.อ.อ.สุกำพลแล้ว และนัดให้มาชี้แจงแก้ข้อกล่าวหาภายในวันที่ 28 ก.ย. ล่าสุด พล.อ.อ. สุกำพลเตรียมนัดขอดูเอกสารและสำนวนในส่วนที่สามารถขอดูได้ต่อ ป.ป.ช. คาดว่า พล.อ.อ.สุกำพล จะเข้าชี้แจงแก้ข้อกล่าวหาต่อ ป.ป.ช.ภายในกำหนดที่วางไว้ ในส่วนของ น.ส.ยิ่งลักษณ์ขณะนี้ยังไม่มีการแจ้งข้อกล่าวหา
บิ๊กตู่ ยันมีแผนล่วงหน้าหมด แล้ว ทั้งยกร่างรัฐธรรมนูญ-ปฏิรูปประเทศ สั่งหาคนร่วม กรธ.-สภาขับเคลื่อน ย้ำนักการเมืองสนใจเสนอชื่อมา แต่สั่งเฉียบคนไม่เกี่ยวข้องไม่มีสิทธิ์วิจารณ์ ร่ายยาวอนาคตประเทศต้องไม่มีคนมายึดอำนาจอีกแล้ว
ฮิวแมนไรท์ วอทช์,พิชัย นริพทะพันธุ์,ร่างรัฐธรรมนูญ,วิจารณ์,ประยุทธ์ จันทร์โอชา,ข่าวการเมือง